DA Den Europæiske Unions Tidende CE 78/897

(2004/C 78 E/0948)

SKRIFTLIG FORESPØRGSEL E-4025/03

af Claude Moraes (PSE) til Kommissionen

(9. januar 2004)

Om: FN-undersøgelse i Timor-Leste

En vælger fra min valgkreds har gjort mig opmærksom på en igangværende FN-undersøgelse.

I 1975 blev fem journalister dræbt i Timor-Leste, imens de rapporterede om den indonesiske invasion, og en af disse journalister var i familie med ovennævnte vælger. Ifølge de første beretninger havde dødsfaldene fundet sted under krydsild, men det blev senere (i midten af 1990'erne) afsløret, at indonesere bevidst sigtede på dem og dræbte dem.

FN-administrationen har taget sagen op, og selv om de tilsyneladende var tæt på at foretage anholdelser i 2001, blev ingen beslutninger truffet eller handlinger foretaget.

Ovennævnte vælger er meget bekymret over, at retfærdigheden ikke er sket fyldest. Hvad kan Kommissionen gøre for, at der sker noget i denne sag?

Svar afgivet på Kommissionens vegne af Christopher Patten

(10. februar 2004)

Fem journalister, Malcolm Rennie (Skotland), Brian Peters (England), Greg Shackleton (Australien), Tony Stewart (New Zealand) og Gary Cunningham (Australien), der alle arbejdede for en australsk fjernsynskanal, blev i oktober 1975 brutalt dræbt i landbyen Balibo i Maliana-distriktet i Timor-Leste. Skønt omstændighederne i denne sag er kendt i vide kredse på grund af mediedækningen og familiernes utrættelige arbejde for at retfærdigheden skal ske fyldest, er der aldrig foretaget tilbageholdelser eller retsforfølgelse.

FN's overgangsadministration i Østtimor (Untaet) havde fuldt forvaltningsmandat fra Sikkerhedsrådet, og der blev foretaget undersøgelser af denne og andre historiske sager af FN's politiefterforskere. På det tidspunkt, hvor Untaet’s mission udløb i maj 2002, var efterforskningen nået så vidt, at der var samlet beviser og rettet utallige frugtesløse anmodninger til Indonesien om adgang til at afhøre vidner. EU rejste ligeledes sagen over for den indonesiske regering i 2002. Ingen af dissse henvendelser har givet resultater.

Retsforfølgelse for mord er ikke længere muligt, da de pågældende forældelsesfrister er udløbet (18 år for mord efter den indonesiske strafferet og 15 år efter den portugisiske strafferet), men ved yderligere undersøgelser vil der muligvis fortsat kunne rejses sigtelse for krigsforbrydelse (da der ifølge Genevekonventionen ikke er nogen forældelsesfrist for krigsforbrydelser).

Siden den 20. maj 2002 har Timor-Leste opnået fuld uafhængighed, og anklagemyndigheden er overgået fra Untaet til den selvstændige nations institutioner. Sager af denne art hører under den offentlige anklagemyndigheds mandat, og de relevante sagsakter, herunder dem, der er udarbejdet af Untaet, bør overføres til den offentlige anklagers kontor.

Kommissionens delegation i Dili, Timor-Leste, har kontaktet den offentlige anklager, som nægter officielt at have fået overdraget sagsakterne. Dette meddelte han ligeledes offrenes pårørende, da han mødte dem i oktober 2003 (hvor de besøgte Timor-Leste i anledning af indvielsen af »Balibo Flag House« til minde om de fem, der omkom i Balibo.

Den offentlige anklager har forsikret Kommissionens delegation i Timor-Leste om, at han vil fortsætte efterforskningen, så snart han har fået overdraget sagens akter.